Soul-ikon død - stjernevenner i sorg
Polititalsmann Ed Winther i Los Angeles bekrefter overfor New York Times og andre store amerikanske medier at 75-åringen ble erklært død på sykehuset tidlig onsdag morgen. Donald Cortez Cornelius, som han egentlig het, valgte ifølge politiet å ta sitt eget liv. Politiet rykket ut til stjernens hjem i Sherman Oaks etter å ha fått en bekymringsmelding, og den livløse 75-åringen ble fraktet til Cedars-Sinai Medical Center.Cornelius, en soulpioner innen afroamerikansk musikk, er mest kjent som mannen bak R&B-showet «Soul Train», som han ledet fra 1971-1993. «Soul Train» betraktes som selve plattformen for soul-artister. Cornelius selv har med sin dype stemme og budskapet «Love, peace and soul»-mantra for lengst fått ikonstatus. Da Cornelius ble intervjuet av bladet Variety for halvannet år siden, uttalte han seg om sin viktige rolle for å gi fargede artister en scene på TV. Sørger over tapet En rekke berømtheter har i natt uttrykt sin sorg over den folkekjære stjernens bortgang. Nyhetsbyrået AP har samlet et knippe: «En del av sjelen til alle som vokste opp med «Soul Train», dør med ham», sier Jesse Jackson. «Han var den første afroamerikaneren som skapte, produserte, ledet og ikke minst EIDE sitt eget TV-show», sier Earvin «Magic» Johnson. «Gud velsigne ham for det solide og gode grunnlaget han la», lyder det fra Aretha Franklin. «Jobben han gjorde på 60- og 70-tallet, hjalp oss å innse - igjen - at vi som mennesker er mer like enn ulike», sier Maya Angelou. «Jeg er i sjokk og svært trist over den brå bortgangen til min, venn, kollega og forretningsparter», sier Quincy Jones. «RIP Don Cornelius. LOVE PEACE AND SOOOOUUULLLL 4eva», er den siste hilsenen fra Snoop Dogg. «Jeg er takknemlig for at han opplyste meg om så mye fantastisk musikk», sier Billy Corgan. «Han var «the maverick» i sin tid. dette er svært triste nyheter», er kommentaren fra Slash. Cornelius ble født i Chicago i 1936. I 2009 ble han skilt fra kona. Han skal ha hatt helseplager den siste tiden. Soul-legenden har sin egen stjerne på Hollywood Walk og Fame.
Produsentlegenden Don Cornelius er død. Han ble 75 år gammel.